text: ທະນາຄານໂລກ ໄດ້ເພີ່ມເງີນຈຳນວນ 50 ລ້ານໂດ​ລາ​ສະຫະ​ລັດ ເພື່ອຊ່ວຍ ພື້ນຖານໂຄງລ່າງ ທີ່ຖືກກະທົບຈາກໄພນ້ຳຖ້ວມ ໃນ ສປປ ລາວ | ລາວໂພສຕ໌ Laopost
  ໜ້າທຳອິດ ຂ່າວພາຍ​ໃນ ທະນາຄານໂລກ ໄດ້ເພີ່ມເງີນຈຳນວນ 50 ລ້ານໂດ​ລາ​ສະຫະ​ລັດ ເພື່ອຊ່ວຍ ພື້ນຖານໂຄງລ່າງ ທີ່ຖືກກະທົບຈາກໄພນ້ຳຖ້ວມ ໃນ ສປປ ລາວ
  ສະພາບໍລິຫານຂອງທະນາຄານໂລກ ໄດ້ອະນຸມັດເງິນຈຳນວນ 50 ລ້ານໂດ​ລາ​ສະຫະ​ລັດ ຈາກກອງທຶນພິເສດ ເພື່ອການຊ່ວຍເຫລືອເຫດການທີ່ເປັນວິກິດການເພີ່ມໃສ່ສອງໂຄງການ ທີ່ກຳລັງໃຫ້ການຊ່ວຍເຫລືອ ສປປ ລາວ ໃນການພັດທະນາພື້ນຖານໂຄງລ່າງ ໃຫ້ມີຄວາມຄົງທົນ ແລະ ສາມາດຮັບມື ກັບການປ່ຽນແປງຂອງສະພາບດິນຟ້າອາກາດ ໃນເຂດທີ່ຖືກກະທົບຈາກໄພນ້ຳຖ້ວມ.
  ທ່ານ ປອ ບຸນຈັນ ສິນທະວົງ ລັດຖະມົນຕີ ກະຊວງໂຍທາທິການ ແລະ ຂົນສົ່ງ ກ່າວວ່າ: ທຸກ​ພາກ​ຂອງ​ປະ​ເທດ​ຂອງ​ພວກ​ຂ້າ​ພະ​ເຈົ້າ ໄດ້​ຮັບ​ຜົນ​ກະ​ທົບ​ຢ່າງ​ໜັກ​ໜ່ວງ ​ຈາກ​ໄພ​ນ້ຳ​ຖ້ວມ​ໃນ​ປີ​ກາຍນີ້, ເຊິ່ງ​ໄດ້ເຮັດໃຫ້ມີ​ການ​ສູນເສຍ​ຊີວິດ, ຊັບສິນ, ມີ​ຜົນ​ກະ​ທົບ​ຕໍ່​ການ​ດຳ​ລົງ​ຊີ​ວິດ ແລະ ສ້າງຄວາມ​ເສຍ​ຫາຍ​ຢ່າງ​ຫລວງ​ຫລາຍ ​ຕໍ່​ພື້ນ​ຖານ​ໂຄງ​ລ່າງ​ຂອງ​ລັດ.
  ນອກຈາກນີ້, ການ​ຟຶ້ນ​ຟູ​ຄວາມ​ເສຍ​ຫາຍ​ຈາກ​ໄພ​ພິ​ບັດ ແລະ ການກໍ່​ສ້າງ​ຄືນ​ໃໝ່​ແມ່ນຕ້ອງການທຶນຫລາຍກວ່າ 520 ລ້ານ​ ໂດ​ລາ​ສະຫະ​ລັດ. ການ​ສະ​ໜັບ​ສະ​ໜູນ​ດ້ານ​ການ​ເງິນ ​ເພີ່ມ​ຈາກ​ທະ​ນາ​ຄານ​ໂລກນີ້​ ຈະ​ຊ່ວຍ​ພວກ​ຂ້າ​ພະ​ເຈົ້າ​ ໃນການຟື້ນຟູບັນ​ດາເສັ້ນ​ທາງທີ່ຖືກເປ່ເພ ແລະ ການປັບປຸງຕາ​ຝັ່ງ​ຕາມລຳແມ່ນ້ຳ ເພື່ອປ້ອງກັນນ້ຳຖ້ວມໃຫ້​ມີ​ຄວາມ​ທົນ​ທານກວ່າ​ເກົ່າ.
  ຝົນ​ຕົກ​ໜັກ​ແບບ​ຜິດ​ປົກ​ກະ​ຕິ ໃນລະດູຝົນປີ 2018 ໄດ້ສ້າງຄວາມເສຍຫາຍ ແລະ ສົ່ງ​ຜົ​ນ​ກະ​ທົບ​ຕໍ່​ປະ​ຊາ​ຊົນ​ຫລາຍກວ່າ 616.000 ຄົນ ແລະ ມີ​ຜູ້​ເສຍ​ຊີ​ວິ​ດ 56 ຄົນ. ພາ​ຍຸ​ເຂດ​ຮ້ອນ​ໃນ​ເດືອນ​ກໍ​ລະ​ກົດ ທີ່​ມີ​ຊື່​ວ່າ ພາ​ຍຸ​ເຊິນ​ຕິນ ແລະ ພະ​ຍຸເບ​ບິນ​ກາ ໃນ​ເດືອນສິງ​ຫາ​ ໄດ້​ພາ​ໃຫ້​ເກີດ​ນ້ຳ​ຖ້ວມ ໃນຫລາຍພື້ນທີ່ໃນ​ທົ່ວ​ປະ​ເທດ. ພາກ​ໃຕ້​ຂອງ ສ​ປ​ປ ລາວ ຍັງໄດ້​ຮັບ​ຜົນ​ກະ​ທົບ​ຕື່ມ​ອີກ​ ຍ້ອນສັນ​ເຂື່ອນ​ໄຟ​ຟ້າເຊ​ປຽນ-ເຊ​ນ້ຳ​ນ້ອຍເພ​ພັງໃນ​ເດືອນກໍ​ລະ​ກົດ. ການ​ປະ​ເມີນ​ຜົນ​ຄວາມ​ຕ້ອງ​ການ​ຫລັງ​ໄພ​ພິ​ບັດ​ທີ່​ນຳ​ພາໂດຍ​ລັດ​ຖະ​ບານ​ ໄດ້​ປະ​ເມີນ​ມູນ​ຄ່າ​ຂອງຄວາມ​ເສຍ​ຫາຍ ຄວາມ​ສູນ​ເສຍທາງດ້ານເສດຖະກິດ, ຄວາມຕ້ອງການໃນການ​ຟື້ນ​ຟູ​ຄືນ​ໃໝ່ ແລະ ຜົນ​ກະ​ທົບລວມ ​ຕໍ່​ເສດ​ຖະ​ກິດ​ຂອງ ສ​ປ​ປ ລາວ ປະມານ 520.4 ລ້ານ​ໂດ​ລາ​ສະຫະ​ລັດ.
  ທ່ານ ນິໂກລາ ພອນທາຣາ ຫົວໜ້າຫ້ອງ​ການທະນາຄານໂລກປະຈຳ ສປປ ລາວ ໄດ້ກ່າວວ່າ: ກອງ​ທຶນ​ຕອບ​ໂຕ້​ວິ​ກິດ​ການ​ຂອງ IDA ແມ່ນ​ກອງທຶນພິເສດອັນໜຶ່ງ ສ້າງຂຶ້ນມາເພືຶ່ອຊ່ວຍເຫລືອ ​ບັນ​ດາ​ປະ​ເທດ​ທີ່​ຖືກ​ເຄາະ​ຮ້າຍ​ ຈາກ​ໄພ​ພິ​ບັດ​ຢ່າງ​ຮ້າຍ​ແຮງ. ມູນຄ່າຄວາມ​ເສຍ​ຫາຍ ແລະ ຄວາມ​ສູນ​ເສຍ​ທາງດ້ານເສດຖະກິດ ເນື່ອງຈາກ​ໄພ​ນ້ຳ​ຖ້ວມ​ປີ​ກາຍນີ້ ແມ່ນ​ສູງຫລາຍ​ທີ່​ສຸດ​ ທຽບ​ໃສ່ມູນຄ່າ​ເສຍຫາຍໃນປີຜ່ານ​ມາ ລວມ​ທັງພາ​ຍຸ​ໄຮ​ມາ ແລະ ພາຍຸນົກ​ເຕັນ ໃນ​ປີ 2011, ແລະ ພາຍຸໄຊ​ໂຄ​ລນເກດ​ສະ​ນາ ໃນ​ປີ 2009. ການ​ສະ​ໜັບ​ສະ​ໜູນ​ດ້ານ​ການ​ເງິນ​ເພີ່ມ​ເຕີມນີ້ ​ຈະ​ສາມາດຊ່ວຍ​ຟື້ນຟູໃຫ້​ພື້ນ​ຖານ​ໂຄງ​ລ່າງ​ທີ່ຖືກເສຍຫາຍ ແລະ ໃຫ້ມີ​ຄວາມ​ທົນ​ທານ​ຫລາຍ​ຂຶ້ນ​ຕໍ່​ໄພ​ພິ​ບັດ​ໃນ​ອະ​ນາ​ຄົດ.